九月十日雨中孚先見過圍棋嘗茶
作者：劉敞
朝代：宋

paragraphs: 幸從大夫後，而無吏事憂。
出沐風雨夕，閉門松菊秋。
素交辱見過，意氣何綢繆。
車騎皆雨立，富貴若浮雲。
圍棋紓壯心，酌茗當獻酬。
豈惟鄰里好，足慰平生游。
書籍可許通，水火得所求。
獨恨雞黍薄，無以充淹留。
我窮若匏瓜，于世良悠悠。
寂寞守一隅，非君誰見收。
庶幾除三徑，玩此歳方遒。
莫令子衿詩，更作商聲謳。